Aftrekverbod lage arbeidsvergoeding meewerkende partner | JBS Administratie en Advies
plesk_7ukn080edonderdag 16 juli 2020|Inkomstenbelasting| Bybelskool » Wraakgierigheid in die Psalms
Een van die groot vrae in verband met die Psalms is wat ons as volgelinge van Jesus Christus moet maak met die wraakgierige houding teenoor die vyande soos baie keer grafies in die Psalms uitgespreek word.
Met skrikwekkende metafore beskryf Dawid in Psalm 58:7-10 byvoorbeeld die tipe aksies wat Hy van God verlang teenoor goddelose regters wat korrup en gewelddadig is. Telkens is daar in elke vers ’n dubbele metafoor wat ’n aspek van die goddeloses se invloedsfeer aanspreek wat Dawid vra dat God moet vernietig – hulle mag, hulle invloed, hulle nalatenskap en hulle lewe:
soos ’n brutale tandarts wat hulle tande uit hulle monde ruk, sodat hulle “pap-mond” nie meer skade kan aanrig nie;
soos ’n vreesaanjaende leeutemmer wat hierdie “leeu-mense” se slagtande uitslaan sodat hulle niemand meer kan verskeur nie;
sodat ’n mens hulle nalatenskap kan sien vir wat dit is: dat dit maar net soos die slym is wat wegraak as die slak verby is;
sodat die invloed daarvan uitgewis kan word: dat die nalatenskap is soos misgeboortes wat geen lewe of invloed meer het nie en slegs dien om weggegooi te word;
Soos Tate (Word Biblical Commentary) sê: “In the appropriation of this language into the life of faith it is well to begin with a framework of understanding rather than with an apology in the sense of an effort to explain away the disturbing elements.” Ons moet eerder probeer verstaan as verdedig. Die Psalms bevat eerlike taal wat werklike emosies uitdruk en glad nie probeer om die woede en afgryse weg te steek nie. Die Psalms gee hiermee vir ons: “freedom of expression to those raw edges in our life that do not easily submit to the religious conviction we profess on good days” (Brueggemann, The Message of the Psalms).
Die waarde van die Psalms vir ons geestelike gesondheid is dat dié woede wat ons ervaar nie verberg hoef te word nie, maar teenoor God uitgespreek kan word waarmee ook vir Sy optrede gevra kan word. Dit sluit in dat in NT sin ons Jesus kan navolg in vyandsliefde en vergifnis, terwyl ons steeds op God se regverdigheid kan staatmaak wat sal sorg dat daar reg op die aarde en ook teenoor ons sal geskied. Weer Tate (Word Biblical Commentary) “When bitterness and pain are poured out to God, the way may be cleared for a fresh vision of reality and new trust in God. These psalms help to purify us of feelings of rage, and also of dereliction and abandonment. They lead toward a catharsis of faith and a renewal of the soul. They also help us to realize that there is no place or condition of life where God is not.” Wraak en vergelding is iets wat volledig by God berus, soos ons in Romeine 12 ook gereflekteer sien.
Die woedende worstelende woorde van die Psalms moet ons ook roer tot identifisering met mense wat aan onreg en geweld blootgestel is, sodat ons nie net hulle lot voor God sal bring nie, maar ook as God se verteenwoordigers betrokke sal raak in die verlossing wat nodig is vir dié wat uitgelewer is aan die magtiges van hierdie wêreld.
Nog dieper, dié Psalms moet ons ook oortuig van ons eie skuld, want ons is baie keer self onbillik en onregverdig, al is dit nie op só ’n groot skaal of met dieselfde afgryslike impak as wat mense in groter magsposisies kan uitoefen nie. Ons is baie keer ook sélf die vyand en dié Psalms moet ons help om voor God te gaan staan en te vra dat die impak van ons lewens gesuiwer word van eie belang en geweld. Daar is ook ’n voor-Christus houding by ons in sekere lewensituasies wat om bekering vra, soos John Bright geskryf het (The Authority of the Old Testament).